Andrea Pirlo
Andrea Pirlo (italyancha: anˈdrɛːa ˈpirlo) —1979-yil 19-mayda tugʻilgan italiyalik professional futbol murabbiyi va sobiq futbolchi. Hozirda Superliga klubi Fatih Karagümrükni boshqarmoqda. Tarixdagi eng yaxshi pleymeykerlardan biri hisoblangan Pirlo oʻzining koʻrish qobiliyati, toʻp nazorati, texnikasi, kreativligi, toʻp uzatishi va erkin zarba berish qobiliyati bilan mashhur edi. Pirlo oʻz klubidagi faoliyatini 1995-yilda oʻz shahrining „Brescia“ klubida hujumkor yarim himoyachi sifatida boshlagan va 1997-yilda B seriyada gʻolib chiqqan. Bir yil oʻtgach, u A Seriyaning „Inter“ klubi bilan shartnoma imzoladi, ammo cheklangan oʻyin vaqti va klubdan uzoqda boʻlgan ijaralar uni 2001-yilda shaharlararo raqibi „Milan“ ga oʻtkazdi. U yerda Pirlo jahon darajasidagi oʻyinchi boʻlib yetishdi. Ikki marta A Seriya, ikki marta UEFA Chempionlar Ligasi, ikki marta UEFA Superkubogi, FIFA klublar oʻrtasidagi jahon chempionati, Italiya kubogi va Italiya Superkubogini qoʻlga kiritdi. U 2011-yilda „Yuventus“ga joʻnab ketdi va u yerda ketma-ket toʻrtta A Seriya, ikki marta Italiya Superkubogi va yana bir marta Italiya kubogini qoʻlga kiritdi. 2015-yilda Pirlo Major League Soccer (MLS) klubi „New-York City“ ga qoʻshildi va u yerda ikki yil oʻynadi. 2017-yilda faoliyatini yakunladi. Xalqaro miqyosda Pirlo Italiya terma jamoasi safida 116 ta oʻyin oʻtkazdi. U 2002-yilda kattalar safida debyut qilgan va 2004-yilgi Olimpiadada bronza medali uchun terma jamoa sardori boʻlgan. Pirlo 2006-yilgi FIFA Jahon chempionatida Italiyaning gʻalaba qozonishida, „Bronza toʻp“ni qoʻlga kiritishida va turnir jamoasiga saylanishida muhim rol oʻynagan. Italiyani 2012-yilgi UEFA Yevropa chempionati finaliga olib chiqdi. Pirlo, shuningdek, 2004 va 2008-yillardagi UEFA Yevropa chempionatlari, 2010 va 2014-yillardagi FIFA Jahon chempionatlari hamda 2009 va 2013-yillardagi FIFA Konfederatsiyalar kubogida oʻz mamlakatini himoya qilgan. Pirlo 2006 va 2015-yillar oraligʻida IFFHSning dunyoning eng yaxshi pleymeykeri mukofotida besh marta kuchli toʻrttalikka kirgan. U 2011-yilda UEFA tomonidan Yevropaning eng yaxshi futbolchisi nominatsiyasida toʻrtinchi, va 2015-yilda yettinchi oʻrinni egalladi. U uch marta A Seriyada yilning eng yaxshi futbolchisi deb topilgan. Pirlo 2012-yilda UEFA tomonidan yilning eng yaxshi jamoasi, 2015-yilda UEFA Chempionlar Ligasi mavsumining eng yaxshi tarkibiga saylangan va 2006-yilda FIFPro World XI tarkibiga kirgan. U, shuningdek, 2007-yilgi FIFA Jahon oʻyinchisi uchun ettinchi oʻrinni egalladi, „Oltin toʻp“ uchun uch marta kuchli oʻntalikka kirgan va 2016-yilda MLS yulduzi deb topilgan. Pirlo nafaqaga chiqqanidan soʻng, 2020-yil 30-iyul kuni C Seriyaning „Yuventus U23“ klubiga bosh murabbiy etib tayinlandi. U 9 kundan keyin asosiy jamoani boshqargan va debyut mavsumida Italiya Kubogi va Superkubogini qoʻlga kiritgan, 2021-yilda ishdan boʻshatilgan.